[Foto’s] Reuse-wapenvonds in Randburg gemaakFoto: SAPD. Die polisie in Gauteng het Maandag ŉ reusevonds gemaak en beslag gelê op talle gevaarlike wapens in Randburg. “Die polisie het meer as 60 bomme, AK47-aanvalsgewere, rewolwers, pistole en ŉ groot hoeveelheid patrone gevind,” het kapt. Mavela Masondo, woordvoerder van die polisie, gesê. Volgens Masondo is dié vonds in die kelder van ŉ winkel gemaak. “Die winkel was nie in daardie stadium in bedryf nie, hulle was besig met aanbouwerk. Van die kontrakteurs wat besig was met die bouwerk het ŉ sak sien lê wat verdag gelyk het en die polisie in kennis gestel,” het Masondo verduidelik. Dit het omstreeks 14:00 plaasgevind. “Die polisie se bom- en honde-eenheid is ontbied waarna ons op al die wapens afgekom het.” Volgens Masonda is daar nagenoeg 60 mortierbomme in die sak gevind. “Nadat ons die res van die kelder deursoek het, is daar op sewe aanvalsgewere (wat AK47’s insluit), meer as 11 rewolwers, 16 pistole en ŉ groot hoeveelheid patrone beslag gelê,” het Masondo gesê. “Beamptes het ook beslag gelê op baadjies waaraan bomme vasgemaak is wat glo in selfmoordbomaanvalle gebruik sou word.” Volgens Masondo was die meeste van die wapens se reeksnommers afgevyl. Niemand is nog in hegtenis geneem in verband met die voorval nie. Die ondersoek duur voort.